โอบีวัน เคโนบี (ละครโทรทัศน์)

| โอบีวัน เคโนบี |
| --- | --- |

ประเภท:   โลดโผน-ผจญภัย  บันเทิงแนววิทยาศาสตร์  บันเทิงอวกาศ 
เค้าโครงจาก: สตาร์ วอร์ส โดย จอร์จ ลูคัส
กำกับโดย: เดโบราห์ ชาว
แสดงนำ: ยวน แม็คเกรเกอร์
ผู้ประพันธ์ดนตรีแก่นเรื่อง:   จอห์น วิลเลียมส์  วิลเลียม รอส (ดัดแปลง) 
ผู้ประพันธ์เพลง: นาตาลี โฮลต์
ประเทศแหล่งกำเนิด: สหรัฐ
ภาษาต้นฉบับ: อังกฤษ
จำนวนตอน: 6
การผลิต
ผู้อำนวยการผลิต:   เดโบราห์ ชาว  ยวน แม็คเกรเกอร์  เคธลีน เคนเนดี  มิเชลล์ เรจวาน  โจบี แฮโรลด์ 
ผู้อำนวยการสร้าง:   โธมัส เฮย์สลิป  แคทเทอร์ลี ฟรอนเฟลเดอร์ 
สถานที่ถ่ายทำ: ลอสแองเจลิส, แคลิฟอร์เนีย
ผู้กำกับภาพ: ชังฮุน ชัง
ผู้ลำดับภาพ:   นิโคลัส ดี ทอธ  เคลลีย์ ดิกซัน  จอช เอิร์ล 
ความยาวตอน: 36–53 นาที
บริษัทผู้ผลิต: ลูคัสฟิล์ม
ออกอากาศ
เครือข่าย: ดิสนีย์+
ออกอากาศ: 27 พฤษภาคม ค.ศ. 2022 (2022-05-27) – 22 มิถุนายน ค.ศ. 2022 (2022-06-22)
โอบีวัน เคโนบี  (อังกฤษ: Obi-Wan Kenobi) เป็นละครชุดโทรทัศน์บันเทิงคดีอวกาศสัญชาติอเมริกา ผลิตโดยลูคัสฟิล์มสำหรับบริการสตรีมมิงดิสนีย์+ ละครชุดนี้เป็นส่วนหนึ่งของแฟรนไชส์ สตาร์ วอร์ส โดยดำเนินเรื่องสิบปีหลังจากการกวาดล้างนิกายเจไดระหว่างเหตุการณ์ในภาพยนตร์ สตาร์ วอร์ส เอพพิโซด 3 ซิธชำระแค้น (ค.ศ. 2005) ละครชุดเรื่องนี้ติดตามอาจารย์เจไดที่ยังมีชีวิตอยู่ชื่อ โอบีวัน เคโนบี ผู้โผล่ออกมาจากการซ่อนตัวเพื่อช่วยเหลือเจ้าหญิงเลอาที่ถูกลักพาตัวไปโดยเหล่าอินควิซิเตอร์ของจักรวรรดิกาแลกติก สิ่งนี้ทำให้เคโนบีต้องต่อสู้กับอดีตลูกศิษย์ของเขา ดาร์ธ เวเดอร์
ยวน แม็คเกรเกอร์ รับบทเป็นตัวละครนำ โดยกลับมารับบทเดิมจาก สตาร์ วอร์ส ไตรภาคต้น นอกจากนี้ยังมีนักแสดงนำร่วมคนอื่น ๆ ที่กลับมารับบทบาทจากไตรภาคต้น เช่น โจล เอ็ดเกอร์ทอน, บอนนี พีส, จิมมี สมิตส์, เฮย์เดน คริสเตนเซน (เวเดอร์) และเอียน แม็คเดียร์มิด โปรเจ็กต์นี้มีต้นกำเนิดจากการเป็นภาพยนตร์แยกที่เขียนโดยฮอสเซน อามีนี และกำกับโดยสตีเฟน ดาลดรี แต่ได้รับการปรับแก้ใหม่ให้เป็นละครชุดจำกัดหลังจากการล้มเหลวในเรื่องรายได้ของภาพยนตร์เรื่อง ฮาน โซโล: ตำนานสตาร์ วอร์ส (ค.ศ. 2018) แม็คเกรเกอร์ได้รับการยืนยันว่าเขาจะแสดงในละครชุดนี้ในเดือนสิงหาคม ค.ศ. 2019 และเดโบราห์ ชาวได้รับตำแหน่งให้กำกับตอนทั้งหมดในเดือนต่อมา การผลิตมีกำหนดการเริ่มในเดือนกรกฎาคม ค.ศ. 2020 แต่ละครชุดนี้ถูกสั่งให้หยุดในเดือนมกราคม ค.ศ. 2020 เนื่องจากลูคัสฟิล์มไม่พอใจกับบท โจบี แฮโรลด์ได้รับตำแหนงให้เขียนบทละครชุดนี้ใหม่และทำหน้าที่เป็นผู้อำนวยการผลิตในเดือนเมษายน ค.ศ. 2020 โดยเป็นผู้อำนวยการผลิตร่วมกับชาว, แม็คเกรเกอร์, เคธลีน เคนเนดี และมิเชลล์ เรจวาน การคัดเลือกนักแสดงเพิ่มเติมนั้นเกิดขึ้นในเดือนมีนาคม ค.ศ. 2021 การถ่ายทำเริ่มต้นในเดือนพฤษภาคมปีเดียวกันในลอสแองเจลิส โดยใช้เทคโนโลยีกำแพงวิดีโอของสเตจคราฟต์และเสร็จสิ้นในเดือนกันยายนปีเดียวกัน นาตาลี โฮลต์แต่งเพลงประกอบภาพยนตร์ ในขณะที่จอห์น วิลเลียมส์ ผู้แต่งเพลงประกอบภาพยนตร์ สตาร์ วอร์ส ได้เขียนธีมหลักใหม่สำหรับเคโนบีที่วิลเลียม รอสดัดแปลงมาใช้ในหลาย ๆ ฉาก
โอบีวัน เคโนบี ฉายรอบปฐมทัศน์ในวันที่ 27 พฤษภาคม ค.ศ. 2022 โดยมีสองตอนแรก อีกสี่ตอนออกฉายทุกสัปดาห์จนถึงวันที่ 22 มิถุนายน โดยทั่วไปละครชุดนี้ได้รับการวิจารณ์เชิงบวกจากนักวิจารณ์ โดยได้รับคำชมจากการแสดงของแม็คเกรเกอร์, ฉากโลดโผน, ธีมหลักใหม่ของจอห์น วิลเลียมส์, การเล่าเรื่องที่ขับเคลื่อนด้วยตัวละคร และน้ำหนักทางอารมณ์ของละครชุด แม้ว่างานเขียนจะได้รับการวิจารณ์ในเชิงลบบ้างก็ตาม นอกจากนี้ละครชุดนี้ยังได้รับรางวัลมากมาย รวมถึงการได้รับรางวัลละครชุดจำกัดยอดเยี่ยมสำหรับสตรีมมิง และนักแสดงรับเชิญยอดเยี่ยมบนโทรทัศน์ (สำหรับคริสเทนเซน) ในงานแซทเทิร์นอวอร์ดสครั้งที่ 47 รวมถึงได้รับการเสนอชื่อเข้าชิงรางวัลละครชุดจำกัดหรือละครชุดรวมเรื่องยอดเยี่ยม ในงานไพรม์ไทม์เอมมีอวอร์ดสครั้งที่ 75